
			Os rapaces teñen o cerebro cheo de porno e o porno, hoxe en día, é violencia contra as mulleres. É urxente abordar este tema.

			Leticia Dolera nun chío do 8 de marzo de 2023

		

	
		
			
			SITIO WEB +18

			O sitio web en que estás a entrar 
contén material para adultos.
Para acceder a el, debes confirmar 
que tes a idade legal esixida 
no teu país para poder visualizar 
este tipo de contido.

			SON MAIOR DE IDADE
E ACEPTO AS COOKIES

			ENTRAR

			Son menor de 18, desexo abandonar o sitio

			

		

	
		
			Daniela e a fotopolla

			se me mandas unha foto en tetas cóntocho

			Daniela pousou o móbil sobre o escritorio, coma se de súpeto lle queimase as xemas dos dedos. A conversa collera un rumbo que a poñía nerviosa e aquela petición tan directa foi coma un dardo que fixo diana na súa gorxa, deixándoa case sen respiración.

			se che dá corte, comezo eu!

			E, sen máis, a foto apareceu debaixo da mensaxe.

			A imaxe deixouna indiferente. Non indiferente no senso de que non causase ningunha emoción nela, máis ben o que ocorreu é que non suscitou a reacción agardada. Supoñíase que aquilo a tiña que excitar? O que experimentou, en realidade, foi algo de noxo. Tampouco foi porque a imaxe dun pene lle resultase repulsiva –﻿aínda que o órgano en si non tivese un especial atractivo﻿–﻿, senón porque aquel intercambio tiña un cariz decadente que non a chegaba a convencer. Dun tempo a aquela parte recibía demasiadas fotos coma esa. Sempre sen pedilas.

			tía, deixa de ir de interesante!

			A frase provocou que a presión rebordase polas súas costas en forma dun fío de suor xeada. De verdade era necesario ensinarlle os peitos a Iván para saber o que o seu colega dixera sobre ela? Agora que? Deixábao en visto? Cales serían as consecuencias? Non tiña gana de que lle colgasen o sambenito de estreita e se espallase polo instituto. Aquel tipo de lerias adoitaban correr coma a pólvora.

			Subiu a camiseta e sacou unha autofoto procurando que se lle vise ben o torso e a parte inferior da cara, só a boca e pouco máis. Observou a imaxe con detemento. Tiña uns peitos bonitos. Gustábanlle os seus peitos. Igual tampouco pasaba nada se fosen un pouco máis grandes. Dubidou un intre. Podía sacar unha mellor.

			Levantou outra vez a camiseta e aínda non disparara a cámara cando alguén petou na porta do cuarto, abrindo deseguido, sen agardar a que ela contestase do outro lado. A Daniela deulle o tempo xusto a acomodar o pixama de volta no seu sitio.

			—Non sabes chamar? –﻿recriminou enfadada.

			—Reláxate, que xa chamei! –﻿entrou seu pai no cuarto.

			—Iso non é chamar! E se estou núa ou así, que?

			Seu pai esquivou o comentario cun xesto da cara e das mans que se traducía en filla, que me estás a contar se xa te vin de todos os xeitos posibles, e isto encheu a rapaza de carraxe. Achegouse ao escritorio xusto cando ela metía o móbil na manga do pixama. Se o deixaba á vista, íao inspeccionar.

			—Que facías? –﻿preguntoulle remexendo nos cadernos e nos libros abertos enriba do escritorio.

			—Pois a ti que che parece! Estudar! –﻿espetoulle Daniela mentres se arroibaba contra a súa vontade. Palabras por un lado, linguaxe corporal polo outro.

			El fitouna de esguello sen deixar de revolver os cadernos.

			—Xa, xa, estudar…

			Aínda deu un repaso visual a todo o cuarto antes de volver dirixirse á porta. Viu todo, pero non viu nada. A súa filla tiraba incómoda das mangas do pixama, pero el non se decatou.

			—Pois, veña, vai para a cama. Se non o estudaches antes, a estas horas moito máis non vas facer.

			—Non volvas entrar sen chamar –﻿contestoulle Daniela mentres el saía do cuarto e se afastaba polo corredor.

			Coidou que seu pai non a escoitara, ou igual si. E nin sequera lle dera as boas noites.

			Fixo aparecer o teléfono de debaixo da manga e abriu o fío das mensaxes con Iván, que naquel tempo aínda insistira outras dúas ou tres veces co tema da foto das tetas. Alucinaba co simples que eran a maioría dos tíos. Engadiu a imaxe e deulle a enviar cos dedos aínda cheos de carraxe. Como se así se vingase de seu pai por non respectar a súa intimidade.

			Evitou os avisos do móbil durante uns minutos. Non quería ler o que lle fose contestar Iván. Se se estaba a tocar coa foto das súas tetas, prefería non sabelo.

			Meteuse na cama asolagada por un sentimento de inquedanza que a esmagaba. Por que lle mandara o nude a aquel imbécil? En fin, daba igual, só eran peitos, convenceuse. Borrou o fío das mensaxes e as fotos, tanto a que acabara de sacar ela como a que lle pasara a Iván. Isto proporcionoulle un breve alivio. Eliminounas tamén da papeleira e as copias da nube, para evitar posibles conflitos. Naquela ocasión seu pai pasáralle o tema do móbil por alto, pero mellor non confiarse. Nunca sabía cando llo podían revisar. Os controis eran aleatorios, non había aviso previo, e, cando ocorrían, tiña que deixar o teléfono prendido e desbloqueado. Súa nai mais seu pai sabían a clave de acceso, pero gustáballes facelo así, daquel xeito cerimonial. Era unha das cláusulas do contrato cutre que redactaran cando llo mercaran:

			1.Este é o noso teléfono, nós pagamos por el. Prestámoscho.

			2.Coñeceremos o PIN e poderemos acceder a el sempre que cho pidamos.

			3.Se soa, contesta. Nunca ignores unha chamada se na pantalla pon «mamá» ou «papá».

			4.Entréganos o teléfono todos os días ás nove da noite. Ás once, se é fin de semana. Permanecerá apagado ata o día seguinte.

			5.Non vai á clase contigo. Fala coas persoas en vivo e en directo. Se te necesitamos, se nos necesitas, no instituto hai teléfono.

			6.Se se estraga, será o teu deber amañalo ou mercar outro. Aforra as pagas, os cartos do Nadal e o aniversario. Incluso podes buscar un traballo!

			7.Non uses a tecnoloxía para mentir ou enganar outro ser humano. Non te metas en conversas que lle fagan dano a alguén.

			8.Nunca envíes unha mensaxe dicindo algo que non dirías na nosa presenza.

			9.Busca na Rede só información que compartirías con nós.

			10.Apágao, silénciao, gárdao en público.

			11.Non envíes nin recibas fotografías das túas partes íntimas nin das doutras persoas. Este punto é moi importante. Non o tomes a risa. Algún día sentirás a tentación de facelo a pesar de seres ti un ser intelixente. Pode arruinarche a vida presente e futura. Sempre é mala idea.

			12.Non saques mil fotos nin fagas millóns de vídeos. Non é necesario documentalo todo.

			13.Deixa algunha vez o teléfono na casa. Sinte esa liberdade.

			14.Vaste confundir. Nós requisarémosche o móbil. Sentaremos a falar disto. Volveremos comezar.

			E, debaixo de todos estes supostos, obrigárana a asinar. Pero, que outra cousa podía facer? Con tal de posuír un teléfono de seu, teríalle vendido a alma ao diaño. Naquel momento Daniela era unha case adolescente de doce anos a piques de comezar o instituto, xusto a fronteira vital ata a cal seu pai e súa nai lograran agardar antes de sucumbir e ceder ao que semellaba un dos seus maiores desexos. Agora, con dezasete anos, parecíalle patético. Sobre todo desde que descubrira que sacaran o contrato dunha publicación desas que se volven virais en Internet.

			Quizais o fixeran para ter unha ficticia sensación de control sobre ela e o aparello. Pero había moito tempo que o teléfono non se apagaba nin ás 9.00 nin ás 11.00. Daba igual se sabían ou non o contrasinal, porque borrar as pegadas da súa vida na Rede era demasiado sinxelo (ola, segunda conta secreta de TikTok!). O móbil levábao sempre en silencio para non contestar cando a chamaban (nin a eles nin a ninguén, para que estaba a mensaxería instantánea?). Ía xa polo terceiro móbil, con tres ou catro cambios de pantalla polo camiño (ningún destes gastos saíra do seu peto). As pestanas de incógnito eran perfectas para navegar polo máis fondo do ciberespazo e, por suposto, non ía sen o teléfono nin ao baño.

			O móbil iluminouse sobre a mesa de noite. Colleuno a tempo de ler a mensaxe na pantalla principal antes de que o novo aviso desaparecese. A notificación retirouse á esquina superior dereita a agardar a ser lida, emitindo a luz xusta para que a súa destinataria lembrase que estaba aí:

			di q estás moi boa e que, se te ve o sábado, éntrache a saco.

			O seu sistema de recompensa liberou a dose de dopamina regulamentaria. Daniela non puido evitar o gran sorriso de satisfacción que lle alumeou a cara.

		

	
		
			Alexandre e a Rolda informativa

			—Entón, triunfaches ou que?

			Xandre virouse cara a Fiz coa resposta afirmativa xa preparada, pero detívose cando se decatou de que a pregunta non ía dirixida a el, senón ao colega que sentaba no pupitre de atrás, un que entre eles era coñecido polo alcume do Puxaburras.

			—Si, tireime a túa nai! Contestoulle este con voz grave.

			Os rapaces que ocupaban as mesas arredor deles riron a réplica sen molestarse en disimular. A profesora intentou poñer algo de orde, pero axiña se volveu centrar nos estudantes que ocupaban as primeiras filas. A situación, que se repetía cada luns a primeira hora da mañá, rematara por superala. Había tempo que dera a sesión por perdida, polo menos no que concernía a aqueles alumnos.

			O proceder era sempre o mesmo: Xandre e os colegas –﻿Fiz, Rui, o Puxaburras﻿– ocupaban os seus pupitres e abríase a «Rolda informativa» onde puñan en común os seus avances da fin de semana. Resultaba bastante humillante non ter triunfada para presumir diante dos outros. Isto era algo habitual no caso do Puxaburras, que non destacaba por ser o maior conquistador do grupo, pese a poñerlle máis empeño ca ninguén.

			Xandre uniuse ás risadas dos demais. Era fácil burlarse cando ti si tiñas metralla para responder o lume cruzado. A pava coa que el se enleara estaba boa e había tempo que andaba atr

